સ્વામી વિવેકાનંદ…આ વિભૂતિ વિશે આમ તો કશું કહેવા જેવું છે જ નહીં. સમગ્ર વિશ્ર્વ એમના તેજોમય વ્યક્તિત્વથી બહુ જ સારી રીતે પરિચિત છે. 19મી અને ર0મી સદીમાં ભારતીયોના દિલમાં રાષ્ટ્રવાદ ગાવવા પાછળ તેમનો ફાળો ઘણો અગત્યનો રહ્યો. 11 સપ્ટેમ્બર, 1893માં શિકાગો વિશ્ર્વ ધર્મ પરિષદ ખાતે તેમણે આપેલી સ્પીચના પડઘા હજુ સુધી પશ્ર્ચિમી જગતમાં સંભળાતા રહ્યા છે. સ્વામી રામકૃષ્ણ પરમહંસમાં અતૂટ વિશ્ર્વાસ ધરાવનારા સ્વામી વિવેકાનંદનું સૌથી નોટેબલ વર્ક-કર્મયોગ, રાજયોગ, ભક્તિયોગ અને જ્ઞાનયોગ છે. ભગવદ્ગીતા, વેદ-પુરાણ અને ઉપનિષદના પ્રખર જ્ઞાતા એવા સ્વામી વિવેકાનંદની યાદીમાં આજે પણ આપણો દેશ દર વર્ષે 12મી જાન્યુઆરીએ ‘નેશનલ યૂથ-ડે’ની ઉજવણી કરે છે.